思歸示子聿
作者：陸游
朝代：宋

paragraphs: 平生愛山水，遊陟老不厭。
此外惟讀書，垂死尚關念。
方昔少壯時，萬里携一劍。
自從還故山，日夜就收斂。
蒙恩置三館，寒灰忽光焰。
龍鍾氣纔屬，筆力安得贍。
同舍多賢豪，揣分無乃玷。
春來百疾作，沉痼困鍼砭。
思歸入夢寐，歷歷數過店。
問津始胥濤，繫纜望禹窆。
小江齏餅美，梅市將酒釅。
雲破山嶙峋，雨足湖瀲灧。
二月柳勝槎，三月花如染。
拄杖幸可扶，吾生尚何欠。
更當與稚子，晨暮事鉛槧。
天爵古所尊，榮名勿多占。